РЕШЕНИЕ НА КОМИСИЯТА
от 27 април 2007 година
относно финансовото подпомагане от Общността за спешни мерки за борба с инфлуенцата по птиците във Франция през 2006 г.
(нотифицирано под номер C(2007) 1821)
(само текстът на френски език е автентичен)
(2007/312/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 3, параграф 3 и член 3а, параграф 1 от него,
като има предвид, че:
(1)
Решение 90/424/ЕИО определя процедурите за финансово участие на Общността за изпълнението на конкретни ветеринарни мерки, включително спешни мерки. Решение 90/424/ЕИО, изменено с Решение 2006/53/ЕО (2), предвижда финансово участие на Общността в полза на държавите-членки за покриване на някои разходи, свързани с предприемането на мерки за ликвидиране на инфлуенцата по птиците.
(2)
Огнища на инфлуенца по птиците се появиха във Франция през 2006 г. Появата на това заболяване представлява сериозен риск за животинската популация в Общността. Съгласно член 3а, параграф 2 от Решение 90/424/ЕИО Франция е предприела мерки за борба с възникналите огнища.
(3)
Изплащането на финансова помощ от Общността трябва да се извърши, при условие че заплануваните мерки са били действително приложени и че компетентните органи са предоставили цялата необходима информация на Комисията в определен срок.
(4)
След като Решение 90/424/ЕИО беше изменено с Решение 2006/53/ЕО Регламент (ЕО) № 349/2005 на Комисията от 28 февруари 2005 г. за определяне на правила за финансиране от страна на Общността на спешни мерки и на кампанията за борба с определени болести по животните съгласно Решение 90/424/ЕИО на Съвета (3) вече не се прилага за инфлуенцата по птиците. Следователно е необходимо в настоящото решение изрично да се предвиди, че предоставянето на финансово подпомагане за Франция е подчинено на спазването на определени правила, установени в Регламент (ЕО) № 349/2005.
(5)
В член 3а, параграф 3 от Решение 90/424/ЕИО се предвижда, че финансовото участие на Общността възлиза на 50 % от допустимите разходи, направени от държавата-членка.
(6)
Франция е изпълнила всички технически и административни задължения в съответствие с член 3, параграф 3 и член 3а, параграф 2 от Решение 90/424/ЕИО. На 24 март 2006 г. Франция е изпратила на Комисията информация за направените от нея разходи в рамките на възникналото огнище на зараза.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Финансово подпомагане от Общността
1. На Франция може да се предостави финансово подпомагане от Общността за направените от тази държава-членка разходи при предприемане на мерките, посочени в член 3а, параграф 2 от Решение 90/424/ЕИО, за борба с инфлуенцата по птиците през 2006 г.
Финансовото участие възлиза на 50 % от направените разходи, допустими за финансиране от Общността.
2. За целите на настоящото решение членове от 2 до 5, членове 7 и 8, член 9, параграфи 2, 3 и 4 и член 10 от Регламент (ЕО) № 349/2005 се прилагат mutatis mutandis.
Член 2
Адресати
Адресат на настоящото решение е Френската република.
Съставено в Брюксел на 27 април 2007 година.